(Návrh)
VYHLÁŠKA
Ministerstva zdravotníctva Slovenskej republiky
z ... 2026,
ktorou sa mení a dopĺňa vyhláška Ministerstva zdravotníctva Slovenskej republiky č. 229/2011 Z. z. o postupe pri posudzovaní zdravotnej spôsobilosti a psychickej spôsobilosti na držanie alebo nosenie strelných zbraní a streliva a o náležitostiach lekárskeho posudku a psychologického posudku v znení vyhlášky č. 105/2012 Z. z.
Ministerstvo zdravotníctva Slovenskej republiky podľa § 20 ods. 8 zákona č. 190/2003 Z. z. o strelných zbraniach a strelive a o zmene a doplnení niektorých zákonov v znení zákona č. 128/2011 Z. z. ustanovuje:
Čl. I
Vyhláška Ministerstva zdravotníctva Slovenskej republiky č. 229/2011 Z. z. o postupe pri posudzovaní zdravotnej spôsobilosti a psychickej spôsobilosti na držanie alebo nosenie strelných zbraní a streliva a o náležitostiach lekárskeho posudku a psychologického posudku v znení vyhlášky č. 105/2012 Z. z. sa mení a dopĺňa takto:
1. V § 2 ods. 1 sa na konci pripája čiarka a tieto slová: „alebo ak zákon v § 17 ods. 2 písm. b) neustanovuje inak“.
2. V § 2 ods. 8 sa za písmeno d) vkladá nové písmeno e), ktoré znie:
„e)	informáciu, či sa na zníženú sluchovú ostrosť osoby prihliadlo alebo neprihliadlo,“.
Doterajšie písmená e) a f) sa označujú ako písmená f) a g).
3. V § 2 ods. 10 sa na konci pripája čiarka a tieto slová: „ak zákon v § 17 ods. 2 písm. b) neustanovuje inak“.
4. Za § 4a sa vkladá § 4b, ktorý vrátane nadpisu znie:
„§ 4b
Prechodné ustanovenie k úpravám účinným od 1. novembra 2026 
Lekárske posudky vydané do 31. októbra 2026 podľa doterajších predpisov sa považujú za lekárske posudky vydané podľa tejto vyhlášky v znení účinnom od 1. novembra 2026.“.

5. V prílohe č. 2 štvrtom bode sa na konci pripája táto veta: „Beriem na vedomie, že ak sa pri posudzovaní mojej zdravotnej spôsobilosti neprihliadne na zníženú sluchovú ostrosť, lekársky posudok so záverom, že som zdravotne spôsobilý, preukazuje zdravotnú spôsobilosť iba na účely skupiny E alebo F zbrojného preukazu. Beriem tiež na vedomie, že ak som držiteľom skupiny E alebo F zbrojného preukazu a pri posudzovaní mojej zdravotnej spôsobilosti sa neprihliadlo na zníženú sluchovú ostrosť, pri žiadosti o rozšírenie zbrojného preukazu o skupinu A, B, C alebo D som povinný predložiť nový lekársky posudok o zdravotnej spôsobilosti.“.

6. Príloha č. 3 vrátane nadpisu znie:
„Príloha č. 3 k vyhláške č. 229/2011 Z. z.
LEKÁRSKY POSUDOK O ZDRAVOTNEJ SPÔSOBILOSTI NA DRŽANIE ALEBO NOSENIE STRELNEJ ZBRANE A STRELIVA
Vzor

	LEKÁRSKY POSUDOK O ZDRAVOTNEJ SPÔSOBILOSTI
NA DRŽANIE ALEBO NOSENIE STRELNEJ ZBRANE A STRELIVA
MENO A PRIEZVISKO POSUDZUJÚCEHO LEKÁRA:
NÁZOV ALEBO OBCHODNÉ MENO POSKYTOVATEĽA ZDRAVOTNEJ STAROSTLIVOSTI:
MIESTO PREVÁDZKOVANIA ZDRAVOTNÍCKEHO ZARIADENIA/SÍDLO POSKYTOVATEĽA ZDRAVOTNEJ STAROSTLIVOSTI:
IČO:
Evidenčné číslo posudku:  ____________________

Meno a priezvisko:
Rodné číslo alebo dátum narodenia:
Miesto pobytu:

	Menovaný bol posúdený s týmto záverom:
Je zdravotne 
□ spôsobilý / □ nespôsobilý *)
na držanie alebo nosenie strelnej zbrane a streliva.
Na zníženú sluchovú ostrosť sa 
□ neprihliadlo / □ prihliadlo *).

V ...................... dňa .................
Odtlačok pečiatky a podpis posudzujúceho lekára
_________________________________________
*) Označte jednu z možností.


“.
Čl. II
Táto vyhláška nadobúda účinnosť 1. novembra 2026.

